text: Kø-kaos ved Kolding slut fra fredag morgen
  29 oktober 2015 kl. 14.25
  Når trafikanterne fredag morgen efter klokken 06 passerer Hylkedalsbroen ved Kolding på E 45, så kan de gøre det uden risiko for kø-kaos, da vejarbejdet på broen afsluttes natten til fredag. 
  Arbejdet omkring broen begyndte den 9. august og var oprindelig lovet færdig den 16. oktober, som det også fremgik af skiltningen på stedet. Arbejdet er imidlertid trukket ud og er altså først færdig nu med 14 dages forsinkelse.
  - Fra klokken 06 fredag morgen kan trafikken køre over broen i begge retninger på helt normal vis og hastighedsbegrænsningen på 80 km/t er væk, siger projektleder i Vejdirektoratet  Kirsten Riis til TV SYD.
   Arbejdet med sætte motorvejsbroen i stand har jævnligt skabt lang kø i begge retninger både morgen og aften. Men nu er Hylkedalsbroens belægning fornyet helt  ned til betonen.
  